Beurtkrag van Donderdag tot Sondag | Netwerk24
Deur William Horne 14 Januarie 2021 10:52
Die kragreus het Donderdag in 'n verklaring gesê beurtkrag is nodig omdat 'n steenkoolvervoerband by die Kusile-megasteenkoolkragstasie onder meer gebreek het wat daartoe gelei het dat twee eenhede van die kragstasie van die netwerk af is.
By die verouderde Kriel- en Duvha-kragstasies het 'n eenheid elk ook oornag onklaar geraak wat verdere druk op die kragnetwerk plaas.
Eskom sê hy het nou uit sy sowat 50 000 megawatt (MW) opwekkingsvermoë 'n totale verlies van 14 748 MW weens onbeplande ontwrigting. Daarmee saam is 5 358 MW vir beplande instandhouding van die net af.
Eskom waarsku egter dat indien enige verdere probleme opduik die fase van beurtkrag vinnig hoër gemaak kan word indien die noodreserwes van diesel en water nie kan bybly nie.